IKKE RØR! Stjørdal kommune har for mange barnehager, men på tross av støtte fra et enstemmig bystyre får de ikke lov å kutte antall plasser hos private. Nå drøfter Stortinget lovendring.

– Store verdier bygges opp kommersielle barnehager finansiert av våre skattepenger. Deretter selges barnehagene for ville summer til kjeder eid av utenlandske oppkjøpsfond for ville summer, sier Moxnes.

Moxnes mener Fosslibekken er et godt argument for forslaget og mener at Stjørdal ikke er alene om problemene.

• At barnehager må søke om ny godkjenning ved eierskifte slik at kommunen kan justere plassantallet etter reelle behov i kommunen.

• At regjeringen legger fram en plan for opptrapping av ideelt og offentlig eierskap i barnehagesektoren.

I forbindelse med eierskiftet foreslo rådmannen å redusere plasser det var mulig å få tilskudd for fra 125 til 90 barn. Samtlige partier ga signaler om at de støttet forslaget.

Fosslibekken har vært drevet av Alba-gruppen siden 2009. I 2017 bestemte eierne i det regionale barnehageselskapet å selge alle sine barnehager til Espira. Espira er et av de fire store barnehagekonsernene som i den private delen av barnehagesektoren i Norge, og eies, via et par ledd, av oppkjøpsfondet EQT. Kommunen var interessert i å kjøpe Fosselibekken, men ble ikke informert om salget.

– Rådmannen og et enstemmig bystyre ønsket å redusere antallet unger som kan gå her, på grunn av overkapasitet i barnehagene. Rådmannen ble truet til å trekke saken, sier Espen Myhr Grandalsmo, kommunestyrerepresentant for Rødt i Stjørdalen når Klassekampen møter ham utenfor Espira Fosselisbekken barnehage i Stjørdal.

Forsvarer evigvarende tilskudd

– Forslaget fra rådmannen i Stjørdal var rett og slett lovstridig. Når en barnehage har blitt godkjent for et antall barn, har ikke kommunen mulighet til å redusere det, uansett begrunnelse, sier Anna Lindboe, direktør i Private Barnehagers Landsforbund, medrundt 2000 private barnehager som medlemmer.

– Bør de få den muligheten?

– Det er det ikke behov for. Hvis den private barnehagen ikke har et godt tilbud, vil de ikke få søkere. Tilskuddet vil i neste omgang gå ned, og grunnlaget for drift av barnehagen kan bli borte. Det er kvaliteten på tilbudet som betyr noe, ikke eierformen.

Hun avviser kategorisk at PBLs advarsler om rettslig etterspill på noe vis undergraver lokaldemokratiet.

– Politikere er veldig opptatt av at private barnehager skal følge lover og regler. Det er vi også, men det må gå begge veier. Private barnehager må kunne forvente at kommunen følger loven. Det ville undergrave lokaldemokratiet om politikerne tar loven i egne hender, mener Lindboe.

– Vi er i ferd med å få for mange barnehager og for få unger å putte i dem. Må kommunen bare finne seg i at alle kutt kommer i kommunal sektor?

– Nei, dette er ganske enkelt tilbud og etterspørsel. De private barnehagene får tilskudd per barn i barnehage, ikke for tomme plasser. De kommunale barnehagene sørger for at kvaliteten er så høy at foreldrene foretrekker dem foran de private, sier Lindboe, som er kritisk til forslaget fra Rødt og SV.

– Rødt og SV er veldig opptatt av eierform, vi er mest opptatt av kvaliteten på tilbudet. Dette forslaget vil uten tvil svekke kvaliteten, det vil bli mindre mangfold, og det vil bli dyrt for skattebetalerene. Private barnehager sparer landet for nesten 2,5 milliarder i utgifter i året, sier Lindboe.